Görǝli ol mah yüzün, başıma yüz sövda düşǝr
Görǝli ol mah yüzün, başıma yüz sövda düşǝr,
Rüxlǝrin manǝndi ancaq bir güli-hǝmra düşǝr.

Ey könül, ǝql ǝhli isǝn, sevmǝ xublar yüzini,
Xubların dǝrdinǝ ancaq bu dili-şeyda düşǝr.

Ey sǝnǝm, xublar içindǝ sǝn düşübsǝn sǝrfǝraz,
Eylǝ kim, bağ içrǝ rǝna sǝrvi-xoş bala düşǝr.

Heyf ola çeşmini cana, nǝrgizǝ nisbǝt qılım,
Xansı nǝrgiz gözlǝrintǝk mǝstü hǝm şǝhla düşǝr?

Necǝ olmasın Xǝtai eşq ilǝn divanǝ kim,
Könlünǝ hǝrdǝm sǝnintǝk bir pǝrisima düşǝr.

XVI əsrin qəzəlləri